ชี้"ทักษิณ"มีสิทธิอุทธรณ์ภาษี
คลังชี้ทักษิณสามารถอุทธรณ์ได้ หากไม่เห็นด้วยเก็บภาษี 1.7 หมื่นล้าน ตั้งผู้ตรวจคลังสอบวินัยข้าราชการ
30 มี.ค. 2560

คลังชี้ทักษิณสามารถอุทธรณ์ได้ หากไม่เห็นด้วยเก็บภาษี 1.7 หมื่นล้าน ตั้งผู้ตรวจคลังสอบวินัยข้าราชการนายสมชัย สัจจพงษ์ ปลัดกระทรวงการคลัง เปิดเผยว่า กรมสรรพากรประเมินเรียกเก็บภาษีการขายหุ้นบริษัท ชิน คอร์ปอเรชั่น หรือชินคอร์ป จากนายทักษิณ ชินวัตร อดีตนายกรัฐมนตรี จำนวน 1.7 หมื่นล้านบาท เสร็จเรียบร้อย หากนายทักษิณไม่เห็นด้วย ก็สามารถยื่นเรื่องให้คณะกรรมการพิจารณาอุทธรณ์ภาษีอากรของกรรมสรรพากร ซึ่งมีตัวแทนจากคนนอกเข้าร่วมเป็นคณะกรรมการด้วยนอกจากนี้ หากนายทักษิณยังไม่พอใจผลการพิจารณาของคณะกรรมการอุทธรณ์ ก็สามารถส่งเรื่องให้ศาลภาษีอากรตัดสินได้ โดยเรื่องดังกล่าวต้องจบที่ศาล ซึ่งเป็นขั้นตอนปกติขณะเดียวกันกระทรวงการคลังได้ตั้งนายยุทธนา หยิมการุณ ผู้ตรวจราชการกระทรวงการคลัง เป็นประธานคณะกรรมการสอบข้อเท็จจริงกรณีการเก็บภาษีหุ้นดังกล่าว ว่ามีข้าราชการคนใดเข้ามาเกี่ยวข้องบ้าง และมีความผิดวินัยหรือไม่ ขณะนี้ได้ดำเนินการสอบและมีความคืบหน้าแล้ว 50-60%ทั้งนี้ เมื่อวันที่ 28 มี.ค.เจ้าหน้าที่กรมสรรพากรได้นำหนังสือประเมินภาษีของนายทักษิณ ที่รวมเบี้ยปรับและเงินเพิ่มมูลค่า 1.7 หมื่นล้านบาท ไปติดที่หน้าบ้านจันทร์ส่องหล้า หลังจากที่นายทักษิณไม่มาฟังการแจ้งประเมินภาษีตามที่กรมสรรพากรนัดไว้ในวันที่ 27 มี.ค. 2560